ערך זה עוסק בתסמונת מוטורית. אם התכוונתם ללהקה בשם זה, ראו קטטוניה (להקה).
קטטוניה היא תסמונת של פגיעה תנועתית ונפשית, המופיעה במהלך הפרעות גופניות ונוירולוגיות שונות, כגון זיהום מוחי, או בהפרעות נפשיות קשות, כגון סכיזופרניה ודיכאון, הפרעה דו קוטבית, הפרעות התפתחותיות שונות' שימוש בחומרים פסיכואקטיביים, או במהלך גמילה מחומרים כאלה. הפגיעה מתבטאת בתסמינים קיצוניים של ריגוש, פעלתנות יתר, תנועתיות חזרתית, התפרצויות ריצה ותוקפנות; או בתסמינים הפוכים לכך, של ירידה קיצונית בתגובתיות לסביבה, עצירת פעילות כמעט מוחלטת, התאבנות וקפיאת הגוף בתנוחה נוקשה מסוימת לאורך שעות רבות, וערפול חושים.
קונספט הקטטוניה הוגדר לראשונה על ידי קארל קאלבאום ב 1874, שהבין תופעה זו כמחלה העומדת בזכות עצמה. אמיל קרפלין קישר בין הקטטוניה לסכיזופרניה וטען שקטטוניה היא צורה של סכיזופרניה. טענה זו אושרה בידי אויגן בלוילר. כיום ידוע שקטטוניה היא תופעה שאינה ייחודית לסכיזופרניה והיא קיימת בהפרעות פסיכיאטריות שונות וכן במגוון של מצבים פתופיזיולוגיים כפי שתואר לעיל.
קטלפסיה - מתבטאת בתנוחה כנגד כוח הכבידה.
Waxy flexability - האדם יישאר בתנוחה מסוימת שבו הושאר, כאילו היה בובת שעווה. האדם יכול להשאר כך במשך שעות רבות, עד שמישהו יזיז אותו לתנוחה אחרת.
נגטיביות - התנגדות או היעדר תגובה להוראות או גירוי חיצוני.
יציבה - ניסיון לשמר תנוחה כנגד כוח הכבידה.
מנייריזם - תנועות או מחוות החוזרות על עצמן והן חיקוי של פעולות תכליתיות.
סטראוטיפיות - תנועות חוזרות ללא תכלית מוגדרת.
אקולאליה - חזרה על דברי אדם אחר.
אקופרקסיה - חיקוי תנועות של אדם אחר.
מצבים קטטוניים מאובחנים במרבית המקרים בתוך כתלי בית החולים הפסיכיאטרי. במרבית המקרים החולים הקטטוניים סובלים מהפרעת מצב רוח (דיכאון חד או דו קוטבי). קבוצה משמעותית נוספת היא של חולי סכיזופרניה, שכ 35% מהם עלולים לפתח תסמיני קטטוניה מלאים או חלקיים. כיוון שקטטוניה יכולה להתרחש גם על רקע של מגוון מחלות אורגניות ומצבים רפואיים, כל אבחנה של קטטוניה חייבת לשלול קיומם של מצבים אלה. קטטוניה היא מצב שיכול להתרחש בכל הגילאים, לרבות ילדים ומתבגרים.
א. יימצאו עדויות כתוצאה מבדיקות שונות המצביעות על בעיה פתופיזיולוגית, תוצאה של מצב רפואי ידוע או מחלה.
ב. לא ניתן להסביר את הסימפטומים טוב יותר באמצעות מצב נפשי כמו מאניה או מצב נפשי אחר ולא כתוצאה ממחלה אורגנית אחרת או מצב רפואי כמו תסמונת נוירולפטית ממאירה, או שימוש בחומרים פסיכואקטיביים.
ג. התופעות אינן מתרחשות על רקע של דליריום או במהלכו.
ד. נגרמת פגיעה בתפקוד התעסוקתי, החברתי ותפקודים אחרים של האדם.
קטטוניה הנגרמת על רקע של מצב רפואי יכולה להתרחש על רקע גמילה מתרופות שונות, גמילה מחומרים פסיכואקטיביים (אלכוהול למשל), וכן מצבים מטבוליים כמו תסמונת הסרוטונין, ועוד. מהלך של קטטוניה יכול להיות חד פעמי, הוא יכול להיות מחזורי (Periodic Catatonia) כלומר כפוף למחזוריות מסוימת, תיתכן גם קטטוניה אפיזודיאלית שקשה לזהות בה חוקיות מסוימת. בחלק מהמקרים התמונה הכוללת תראה סוערת ודרמטית מאד (בדומה למה שרואים אצל אדם במאניה). ובחלק מהמקרים התמונה תהיה של אדם שכמעט אינו מגיב לסביבה בשום צורה. קטטוניה אינה מצב שהחולה יכול להפסיק ביוזמתו, לכן היא עלולה להיות מצב חירום רפואי.
מטפלים במצב הרפואי או בהפרעה הנפשית שברקע הקטטוניה. במקביל לטיפול זה, ניתן לטפל בקטטוניה עצמה באמצעות תרופות אנטי פסיכוטיות, ביחד עם נזעי חשמל. בשנים האחרונות הצטבר ניסיון מוצלח בטיפול במצבי קטטוניה בעזרת נזעי חשמל (ECT). מצבי קטטוניה עלולים להחשב כמצבי חירום בפסיכיאטריה, בעיקר מפני שבמהלך מצב קטטוני החולה אינו דואג לעצמו ועלול להמצא בסכנה (למשל סכנת התייבשות עקב אי שתיית נוזלים). כמו כן החולה הנמצא במצב של סטופור (ערפול חושים) כמעט שלא יגיב לסביבה גם אם יימצא במצוקה מאד גדולה.
קטטוניה באתר "InfoMed"
קטטוניה בלקסיקון הפסיכולוגי "בטיפולנט"
^ Sarada Prasanna Swain; Suhree Sangita Behura; Nilamadhab Kar (29 ביוני 2017). "Adolescent Onset Catatonia: Symptomatology and Treatment Response".
אוחזר מתוך "https://he.wikipedia.org/w/index.php?title=קטטוניה&oldid=21614831"
דף זה נערך לאחרונה ב־26 בספטמבר 2017, בשעה 19:33.